หุ้นไทยร่วง 12.51 จุด การเมือง-ตปท.กดดัน
ดัชนีตลาดหุ้นไทยวันที่ 28 เม.ย. ปิดตลาดลดลง 12.51 จุด หรือ 1.64% ปิดที่ 749.49 จุด ซึ่งเป็นระดับที่ใกล้เคียงกับจุดต่ำสุดของวันที่ 749.36 จุดมูลค่าการซื้อขาย 18,531.97 ล้านบาท
28 เม.ย. 2553

ดัชนีตลาดหุ้นไทยวันที่ 28 เม.ย. ปิดตลาดลดลง 12.51 จุด หรือ 1.64% ปิดที่ 749.49 จุด ซึ่งเป็นระดับที่ใกล้เคียงกับจุดต่ำสุดของวันที่ 749.36 จุดมูลค่าการซื้อขาย 18,531.97 ล้านบาท
นางวิริยา ลาภพรหมรัตน์ ผู้อำนวยการอาวุโส ฝ่ายวิเคราะห์หลักทรัพย์ บริษัทหลักทรัพย์ (บล.) เกียรตินาคิน กล่าวว่า ตลาดหุ้นไทยถูกกดดันทั้งจากปัจจัยต่างประเทศและในประเทศ โดยในช่วงเช้าเป็นการปรับลดลงตามตลาดในภูมิภาค ท่ามกลางความกังวลวิกฤตในกลุ่มประเทศยุโรป หลังจากกรีวและโปรตุเกสถูกปรับลดอันดับความน่าเชื่อถือ
ขณะที่ในช่วงบ่ายที่ดัชนียังปรับลดลงต่อเนื่อง จากปัจจัยทางการเมืองในประเทศ โดยเฉพาะหลังจากการเกิดเหตุปะทะกันระหว่างทหารกับกลุ่มแนวร่วมประชาธิปไตยต่อต้านเผด็จการแห่งชาติ (นปช.) ที่บริเวณอนุสรณ์สถาน
"หากตลาดภูมิภาคยังมีความกังวลต่อวิกฤตการเงินในยุโรปต่อเนื่อง วันพรุ่งนี้ดัชนีมีโอกาสที่จะปรับลดลงไปถึง 730-740 จุด ซึ่งที่ผ่านมาตลาดหุ้นไทยไม่ปรับลดลงไปมาก เพราะยังมีตลาดภูมิภาคช่วยพยุงอยู่ แต่หากภูมิภาคลดลงไปด้วยก็อาจจะทำให้ตลาดไทยลงหนักได้" นางวิริยา กล่าว